ועדת הכספים, כנסת 24, פרוטוקול מספר 301, 2022-06-14 14:30

אלכס קושניר: אנחנו עוברים לסעיף השלישי בסדר היום: הצעת חוק לתיקון פקודת מס הכנסה (תיקון מס' 261).

אלכס קושניר: סיימנו את הדיונים על החוק ועל התקנות ואנחנו צפויים היום להצביע על החוק ולאשר אותו לקראת קריאה שנייה ושלישית במליאה.

אלכס קושניר: לחוק הזה יש חשיבות לדירוג של ישראל בעולם, כשהעמידה שלנו בתקינה הבינלאומית מאוד חשובה גם לכלכלה וגם לשחקנים שמשתתפים בכלכלה, לאותן חברות שמושפעות מהשינויים שאנחנו עושים כאן.

אבי נוימן: אני אודה בשם כל הלשכות, ואני הנציג היחידי פה, אם נקדם היום את החוק.

אבי נוימן: בבדיקה האחרונה שעשיתי ראינו ש-37 מתוך 38 מדינות שחברות ב-OECD העבירו כבר את הכללים.

אבי נוימן: יש כ-60 מדינות נוספות שהעבירו את הכללים למרות שהן לא חברות ב-OECD, כך שאנחנו מדברים על סדר גודל של 100 מדינות שכבר נמצאות שם.

אבי נוימן: הזכרתי לכם בדיונים הקודמים את ה-"grey list" שבה אנחנו נמצאים.

אבי נוימן: הרשימה הבאה תתפרסם, לפי המקורות שיש לנו, בחודש אוקטובר 2022, כך שיש עוד סיכוי אם נעביר את החוק לצאת מה-"grey list".

ינון אזולאי: נערכו מספר דיונים שהנוכחים שכרגע נמצאים פה השתתפו בכולם.

ינון אזולאי: הגשתי הסתייגויות רבות על הנושא מסיבות שנובעות מאופוזיציה.

ינון אזולאי: מכיוון שהיושב ראש דיבר איתי על חשיבות העניין, אמרתי שאני מושך את רוב ההסתייגויות כך שיישארו מספר מצומצם מאוד של הסתייגויות.

ינון אזולאי: העברתי את רוח ההסתייגויות גם ללשכה המשפטית.

ינון אזולאי: את רוב ההסתייגות שנמצאות נמשוך, ללא רביזיות, ללא שום דבר, בגלל שהנושא דחוף.

ינון אזולאי: נעשה גם את הכל שזה יעלה למליאה.

ינון אזולאי: אני אעזור ליושב-ראש כדי שזה יגיע כמה שיותר מהר.

שלומית ארליך: בנוסח הקודם הופיעו הגדרות של הסכם בינלאומי ושל הסכם רשויות מוסמכות.

שלומית ארליך: את הסכם רשויות מוסמכות הורדנו, כי הוא רלוונטי מבחינת התקנות.

שלומית ארליך: הוא הוכנס במקור, כיוון שהוכנסה עוד איזו שהיא פסקה.

שלומית ארליך: ברגע שהורדנו את הפסקה אז אין בהגדרות צורך בו.

שלומית ארליך: נכנס סעיף קטן (ה1) בתוך סעיף 85א1(1), שאומר: המנהל רשאי לקבוע בכללים שהוראות שנקבעו, כולן או חלקן, לא יחולו על עסקה בין-לאומית, בתנאים שיקבע, אם התקיימו בה שני אלה: (א) העסקה היא עסקה חד-פעמית - תיקנו פה כך שבמקום "שמחיר העסקה נמוך" יבוא "שהיקף העסקה קטן" – ו-(ב) החשש לקביעת מחיר העסקה שלא בתנאי שוק בנסיבות האמורות אינו מצדיק את תחולת ההוראות האמורות.

שלומית ארליך: עסקה שמתקיים לגביה האמור בפסקה (1) תדווח כאילו המחיר או התנאים, לפי העניין, נקבעו בין צדדים שאין ביניהם יחסים מיוחדים.

גיא גולדמן: כמובן שאלה כללים שיפורסמו ברשומות, כללים שיחולו על עסקאות, וזה בא להחליף את תקנה 4.

שלומית ארליך: הראינו כבר בטיוטה והוועדה אישרה את רוח הדברים.

שלומית ארליך: ברגע שהחוק יעבור במליאה, תוכלו להגיש --

גיא גולדמן: נכון, על הנוסח דנו, וההצבעה תהיה אחר כך.

שלומית ארליך: הפסקה שהוכנסה בסעיף 85ג והוחלט להשמיט התייחסה לחבר בני אדם שחייב בהגשת דוח ישות אין סופית שהייתה כל אחת מאלה.

שלומית ארליך: חוץ מפסקה (1) הופיעה פסקה (2) שהתייחסה לחבר בן אדם שחייב בהגשת דוח country by country שאליו התחייבה המדינה.

שלומית ארליך: לאחר שקיימנו דיון הפסקה הזאת ירדה, כשאיתה גם ההגדרות שאליהן התייחסתי קודם לכן.

שלומית ארליך: בסעיף קטן (ג) הוספנו את ההתייחסות לשנה שקדמה לשנת הדיווח.

שלומית ארליך: מבחינת התחולה בסעיף 3 להצעת החוק, הוספנו תחולה שאומרת שהוראות החוק יחולו על דוחות שיש להגישם לגבי שנת המס 2022 ואילך, כשבעצם המועד להגשת הדוחות האלה הוא דצמבר 2023.

גיא גולדמן: יש גם אורכות.

גיא גולדמן: זה יכול להיות גם עד מרץ 2023.

מיטל אנג'ל: אם חברה מגישה דוחות שמסתיימים ב-31 בדצמבר 2022 - -

שלומית ארליך: מה המועד המוקדם?

שלומית ארליך: יכול להיות גם ינואר?

אבי נוימן: זה לא קורה בפועל אף פעם.

מיטל אנג'ל: הם יצטרכו להגיש עד דצמבר 2023.

גיא גולדמן: עד 31 בדצמבר 2023.

שלומית ארליך: זה המועד המוקדם ביותר?

ולדימיר בליאק: המאוחר ביותר.

אבי נוימן: בדרך כלל המוקדם זה מאי, ואז יש את האורכות.

ולדימיר בליאק: אבי, זה יכול להגיע גם לפברואר ומרץ 2024.

אבי נוימן: כן.

שלומית ארליך: מה הדוח המוקדם ביותר מבחינת רשות המסים?

מיטל אנג'ל: זה אוטומטי.

מיטל אנג'ל: נתנו לזה שנה, כי צריך לקחת את כל הדוחות של כל החברות.

ולדימיר בליאק: לפני מרץ-אפריל בדרך כלל לא מגישים.

שלומית ארליך: לא לפני מרץ-אפריל 2023.

מיטל אנג'ל: כן.

ולדימיר בליאק: לדעתי, אין מערכת אצלכם שיכולה לקלוט לפני מרץ-אפריל.

מיטל אנג'ל: המערכת של ה-CBC - -

שלומית ארליך: השאלה אם הם יעמדו בנטל של לעשות את זה בסדר גודל של חצי שנה לכל המוקדם.

מיטל אנג'ל: הסיבה מלכתחילה שה-OECD נתן - - כי הם אמרו שזה ייקח את פרק הזמן הזה.

שלומית ארליך: הוראות חוק זה יחולו על דוחות שיש להגישם לגבי שנת המס 2022 ואילך, אולם ישות תושבת ישראל בקבוצה רב-לאומית רשאית להגיש למנהל דוח כאמור בסעיף 85ג(ג) לפקודה, כנוסחו בחוק זה, גם לגבי שנת המס 2021 והמועד להגשת דוח כאמור יהיה עד יום ט' בניסן התשפ"ג (31 במרס 2023).

שלומית ארליך: זה לבקשת רשות המסים והלשכות שביקשו לתת את האפשרות הוולונטרית להגיש את הדוחות לגבי שנת 2021, אבל כיוון שאנחנו כבר נמצאים עמוק בתוך 2022, תינתן ארכה ביחס לזה עד 31 במרץ 2023.

אבי נוימן: זה סעיף הוולונטרי.

אלכס קושניר: אנחנו עוברים להסתייגויות.

שלומית ארליך: ההסתייגות של חברי הכנסת ינון אזולאי, אופיר כץ, יואב קיש, דודי אמסלם, שלמה קרעי, יצחק פינדרוס, משה גפני ועמיחי שקלי לגבי סעיף 85א: בסעיף קטן (ה1) פסקה (2) תימחק.

אלכס קושניר: מי בעד, מי נגד?

אלכס קושניר: ההסתייגות לא התקבלה.

שלומית ארליך: בסעיף 85ב, סעיפים קטנים (ב) ו-(ג) שמתייחסים לכך שהנישום צריך להמציא לפקיד השומה, לפי דרישתו, דוחות, מסמכים ונתונים ושתחול על פקיד השומה חובת הראיה – יימחקו.

אלכס קושניר: מי בעד, מי נגד?

אלכס קושניר: ההסתייגות לא התקבלה.

שלומית ארליך: בסעיף 85ג(ג), במקום "3.4 מיליארד שקלים" יבוא "2.7 מיליארד שקלים".

אלכס קושניר: מי בעד, מי נגד?

אלכס קושניר: ההסתייגות לא התקבלה.

שלומית ארליך: בסעיף 85ג(ז), פסקה (2) שמתייחסת לכך ששר האוצר מוסמך, באישור ועדת הכספים, לקבוע כללים שלפיהם המנהל רשאי לחייב ישות בקבוצה הרב-לאומית שהיא תושבת ישראל להגיש דוח אף אם לא התקיימו לגביה התנאים באותו סעיף – תימחק.

אלכס קושניר: מי בעד, מי נגד?

אלכס קושניר: ההסתייגות לא התקבלה.

שלומית ארליך: בסעיף 85א(ה1)(1), אחרי "המנהל" יבוא "באישור ועדת הכספים של הכנסת".

אלכס קושניר: מי בעד, מי נגד?

אלכס קושניר: ההסתייגות לא התקבלה.

שלומית ארליך: בסעיף 85ג, סעיף קטן (ד) שעוסק בכך שיראו ישות חייבת בדיווח אשר הפרה את חובת הדיווח כאילו הפרה חובות דיווח לפי סעיף 131 לפקודה – יימחק.

אלכס קושניר: מי בעד, מי נגד?

אלכס קושניר: ההסתייגות לא התקבלה.

שלומית ארליך: בסעיף 85ג(ה), המילים "ובלבד שהמנהל קיבל דוח כאמור" – יימחקו.

אלכס קושניר: מי בעד, מי נגד?

אלכס קושניר: ההסתייגות לא התקבלה.

אלכס קושניר: אנחנו מצביעים על הסעיפים של החוק עם התיקונים שהתקבלו בוועדה.

אלכס קושניר: מי בעד סעיף 1, מי נגד?

אלכס קושניר: סעיף 1 אושר.

אלכס קושניר: מי בעד סעיף 2 עם התיקונים שהתקבלו בוועדה?

אלכס קושניר: סעיף 2 אושר.

אלכס קושניר: מי בעד סעיף 3 שמתייחס לתחולה?

אלכס קושניר: סעיף 3 אושר.

אלכס קושניר: החוק אושר פה אחד בוועדת כספים ויונח במליאה לקראת קריאה שנייה ושלישית.

ולדימיר בליאק: זה אולי אחד החוקים המורכבים שהיו כאן שהוא מאוד חשוב גם למדינת ישראל בזירה הבינלאומית וגם למגזר העסקי.

ולדימיר בליאק: זה המקום להודות גם לאופוזיציה האחראית, גם לחברי הקואליציה, גם למשרד האוצר, גם לרשות המסים, וגם לרואה חשבון אבי נוימן שתרם רבות במהלך הדיונים.

אלכס קושניר: חברים, תודה רבה, הישיבה נעולה.